סשקה ינקוביץ'

אלכסנדרה מיריאנה מונה ינקוביץ' (בסרבית: Александра Мирјана Мона Јанковић; נולדה ב-29 באפריל 1988), הידועה בשמות הבמה יאנקס, סאשקה יאנקס ו-מיס ג'וקבוקס, היא זמרת-יוצרת ומפיקה מוזיקלית סרבית. ינקוביץ' שימשה בעבר כזמרת ליווי של אמנים רבים, ביניהם מילאן סטנקוביץ' באירוויזיון 2010, נינה רדויצ'יץ' באירוויזיון 2011, ובויאנה סטמנוב באירוויזיון 2015. בשנת 2012 השתתפה בתוכנית הריאליטי המוזיקלית Prvi glas Srbije ("הקול הראשון של סרביה"), תחרות כישרונות בסגנון The Voice.

 ביוגרפיה 
ינקוביץ' נולד בשנת 1988 בסמדרבו, אז הרפובליקה הפדרלית הסוציאליסטית של יוגוסלביה. בילדותה החלה ללמוד נגינה על כינור, אך בהמשך עברה לפסנתר. כמקורות השראה מוזיקליים ציינה ינקוביץ' את סגנונות הג'אז, הפופ והרוק. כנערה השתתפה בתחרות הכישרונות של תאגיד השידור הסרבי 3K dur. בשנים 2006 ו-2007 השתתפה בפסטיבל SunFlower בעיר זרניאנין, בשנת 2007 התמודדה בפסטיבל Art Zone בבולגריה, ובשנת 2008 השתתפה בפסטיבל PAN Music, בו זכתה בתואר "תגלית השנה".

במרץ 2009 השתתפה ינקוביץ' בתחרות Beovizija, הקדם הלאומי הסרבי לאירוויזיון 2009, עם השיר "Nauči me" ("למד אותי"). שלב חצי הגמר התקיים ב-8 במרץ, ובמהלך הגמר הופיעה ינקוביץ' רביעית בסדר ההופעות וסיימה במקום השמיני עם 6 נקודות. ב-18 באפריל 2009 הופיעה בקונצרט ההומניטרי "Darujte život" ("העניקו חיים") בעיר הולדתה סמדראבו. ב-1 ביולי ביצעה את ההמנון הלאומי של סרביה, "Bože pravde", יחד עם שני זמרים נוספים, בטקס הפתיחה של האוניברסיאדה ה-25 שנערכה בבלגרד. היא שרה את ההמנון גם בטקס קבלת הפנים הרשמי של נבחרת סרביה בכדורסל, לאחר זכייתה במדליית הכסף באליפות אירופה בכדורסל 2009.

במאי 2010 שרה ינקוביץ' קולות רקע עבור מילאן סטנקוביץ' בתחרות האירוויזיון 2010. באותה שנה השתתפה, יחד עם ניקולה סאריץ', בפסטיבל Sunčane Skale בעיר הרצג נובי שבמונטנגרו, עם השיר "Uhvati dan" ("תפוס את היום"). בדצמבר אותה שנה ביצעה שוב את ההמנון "Bože pravde", הפעם באירוע חגיגי לרגל זכייתה של נבחרת גביע דייוויס של סרביה בטורניר גביע דייוויס 2010. בשנת 2011 שימשה שוב כזמרת ליווי בתחרות האירוויזיון, הפעם עבור נינה רדויצ'יץ'. ביוני אותה שנה כיהנה כחברה בצוות השיפוט של תחרות הכישרונות Staropramen. באוגוסט הופיעה לצד הפסנתרן והמלחין אלכסנדר סאשה לוקנר במסגרת פסטיבל הקיץ של גַּרְדוֹש (Summer at Gardoš Festival).

בדצמבר 2011 אימצה ינקוביץ' באופן רשמי את שם הבמה מיס ג'וקבוקס, והכריזה על יציאת הסינגל החדש שלה "Nikome nije lako" ("לאף אחד זה לא קל"). בקליפ לשיר הופיעו מוזיקאים סרבים מוכרים, בהם דרגוליוב ג'וריצ'יץ' וניקולה סאריץ'.

בשנת 2012 השתתפה בעונה השנייה של תוכנית הכישרונות Prvi glas Srbije ("הקול הראשון של סרביה"), גרסה סרבית לפורמט The Voice. ינקוביץ' עברה בהצלחה את שלב האודישנים ואת שלב הדו-קרב, והגיעה להופעות החיות. היא הודחה בשלב השישי של ההופעות החיות, לאחר שקיבלה את מספר הקולות הנמוך ביותר מהקהל. קודם לכן הייתה מועמדת להדחה, אך ניצלה על ידי צוות השופטים שכלל את ולדו גאורגייב, אלכסנדרה רדוביץ' וסאשה מילושביץ' מארה. בהופעותיה במסגרת Prvi glas Srbije ביצעה ינקוביץ' מספר שירים בסגנונות שונים. בין השירים שביצעה נכללו "Mito bekrijo" של ואסיליה רדויצ'יץ', "Đelem, đelem" של שאבן באירמוביץ', "Dance Again" של ג'ניפר לופז ופיטבול, "Zbunjena" של להקת נגטיב, "Because You Loved Me" של סלין דיון, "Lady Marmalade" של כריסטינה אגילרה, פינק, ליל קים ומייה, וכן שילוב של "Daire" של להקת Smak עם "One Night Only" של ג'ניפר הדסון. ב-25 בדצמבר, שלושה ימים לאחר הדחתה מהתוכנית, שיבחה הזמרת האמריקאית הדסון בטוויטר את ביצועה של ינקוביץ' לשיר "One Night Only".

בינואר 2013 הוציאה ינקוביץ' את הסינגל החדש שלה "Ćošak" ("פינה"). בפברואר השתתפה בתחרות Beosong 2013, הקדם הלאומי הסרבי לאירוויזיון 2013, עם השיר "Duga u tvojim očima" ("קשת בענייך"), וסיימה במקום השלישי. בשנת 2018 ניסתה לייצג את סרביה שוב באירוויזיון, עם השיר "Pesma za tebe", והגיעה למקום השני בתחרות הקדם Beovizija 2018. בשנת 2019 חזרה לתחרות עם השיר "Da li čuješ moj glas", וסיימה במקום השלישי. ב-21 בדצמבר 2023 הוכרזה כאחת המשתתפות בתחרות Pesma za Evroviziju '24, הקדם הסרבי לאירוויזיון 2024, עם השיר "Kolo". השיר לא הצליח להעפיל לשלב הגמר.

 קישורים חיצוניים 

 הערות שוליים 

קטגוריה:זמרות סרביות
קטגוריה:מפיקות מוזיקליות
קטגוריה:ילידות 1988